寄題呂常山平章錦繡香中
作者：方回
朝代：宋

paragraphs: 修善過如修亭館，種德高於種花木。
四時芳菲人不知，蜂猶有鼻蝶有目。
公心一寸春萬宇，好事如麻不計斛。
將相富貴世不少，鐘鳴夜行鼎折足。
我公之遊追張良，我公之隠勝梅福。
猶憶妙年伐鬼國，二師擊宛騎斬郁。
獨樂先生五畝園，大庇寒士萬間屋。
圖形已上功臣閣，投老未數王官谷。
千葩萬卉春晝長，范蠡西施著膏沐。
錦天繡地香中醉，漢相政窘千金牘。
一品閒身釋衮衣，萬古芳名垂汗竹。
紅霞蒸處幾東風，會見瑶池三度熟。